CELEX: 52020PC0729
Language: sk
Date: 2020-11-10
Title: Návrh ROZHODNUTIE RADY o pozícii, ktorá sa má zaujať v mene Európskej únie v Generálnej rade Svetovej obchodnej organizácie, pokiaľ ide o prijatie rozhodnutia, ktorým sa určité nákupy potravín oslobodzujú od uplatňovania zákazov alebo obmedzení vývozu

EURÓPSKA KOMISIA
            V Bruseli10. 11. 2020
            COM(2020) 729 final
            2020/0325(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie v Generálnej rade Svetovej obchodnej organizácie, pokiaľ ide o prijatie rozhodnutia, ktorým sa určité nákupy potravín oslobodzujú od uplatňovania zákazov alebo obmedzení vývozu
            
               
         
         
            
               DÔVODOVÁ SPRÁVA
            
            
               1.Predmet návrhu
            
            
               Tento návrh sa týka rozhodnutia o stanovení pozície, ktorá sa má zaujať v mene Únie v Generálnej rade Svetovej obchodnej organizácie (WTO) k návrhu, ktorého cieľom je oslobodiť potraviny nakupované Svetovým potravinovým programom na nekomerčné humanitárne účely od uplatňovania vývozných zákazov alebo obmedzení.
            
            
               2.Kontext návrhu
            
            
               2.1.Dohoda o založení Svetovej obchodnej organizácie 
            
            
               Cieľom navrhovaného rozhodnutia Rady je poveriť Európsku komisiu, aby v mene Únie podporila rozhodnutie, ktoré sa má prijať v Generálnej rade Svetovej obchodnej organizácie (WTO). Svetová obchodná organizácia bola založená Dohodou o založení Svetovej obchodnej organizácie (ďalej len „Dohoda o založení WTO“), ktorá nadobudla platnosť 1. januára 1995.
            
            
               Európska únia je zmluvnou stranou uvedenej dohody. 
            
            
               2.2.Konferencia ministrov a Generálna rada Svetovej obchodnej organizácie
            
            
               Podľa článku IV ods. 1 Dohody o založení WTO má Konferencia ministrov právo prijímať rozhodnutia o všetkých otázkach vzťahujúcich sa na všetky mnohostranné obchodné dohody.
            
            
               Podľa článku IV ods. 2 Dohody o založení WTO však v období medzi zasadnutiami Konferencie ministrov jej funkcie vykonáva Generálna rada.
            
            
               Podľa článku IX ods. 1 Dohody o založení WTO sa orgány WTO snažia prijímať rozhodnutia konsenzom.
            
            
               2.3.Pripravovaný akt Generálnej rady Svetovej obchodnej organizácie
            
            
               V článku XI ods. 2 písm. a) Všeobecnej dohody o clách a obchode 1994 (GATT 1994) sa členom WTO umožňuje zavádzať zákazy a obmedzenia vývozu poľnohospodárskych výrobkov vrátane potravín na humanitárne účely v súlade s pravidlami stanovenými v článku 12 Dohody WTO o poľnohospodárstve. 
            
            
               V kontexte pandémie COVID-19 začali niektorí členovia WTO znovu uplatňovať obmedzenia alebo zákazy vývozu poľnohospodárskych výrobkov.
            
            
               Generálna rada WTO môže byť na svojom zasadnutí v decembri 2020 alebo na nasledujúcom zasadnutí v roku 2021 požiadaná, aby prijala rozhodnutie o oslobodení potravín nakupovaných Svetovým potravinovým programom na nekomerčné humanitárne účely od uplatňovania zákazov alebo obmedzení vývozu. 
            
            
               Návrh sa predkladá v súvislosti s mimoriadne dôležitou humanitárnou podporou, ktorú poskytuje Svetový potravinový program a ktorá je vzhľadom na pandémiu COVID-19 a iné krízy naliehavejšia ako doposiaľ. 
            
            
               Rozhodnutia v rámci WTO sa prijímajú konsenzom. V súlade s článkom 218 ods. 9 ZFEÚ musí preto Rada prijať rozhodnutie, ktorým poverí EÚ, aby sa pripojila ku konsenzu. 
            
            
               3.Pozícia, ktorá sa má zaujať v mene Únie
            
            
               Cieľom tohto návrhu je umožniť Európskej únii pripojiť sa ku konsenzu pri prijatí rozhodnutia o oslobodení potravín nakupovaných Svetovým potravinovým programom na nekomerčné humanitárne účely od uplatňovania zákazov alebo obmedzení vývozu, a to pravdepodobne už na zasadnutí Generálnej rady WTO v decembri 2020 alebo na jej nasledujúcom zasadnutí v roku 2021.
            
         
         
            
               Z pohľadu Únie je včasné rozhodnutie Rady pripojiť sa ku konsenzu o tejto otázke na zasadnutí Generálnej rady rozhodujúce pre zachovanie pozície EÚ vo WTO, najmä vzhľadom na naliehavý humanitárny kontext tejto otázky z dôvodu pandémie COVID-19.
            
            
               4.Právny základ
            
            
               4.1.Procesnoprávny základ
            
            
               4.1.1.Zásady
            
            
               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“
            
            
               4.1.2.Uplatnenie na tento prípad
            
            
               Konferencia ministrov WTO je orgán zriadený dohodou, konkrétne Dohodou o založení WTO, ktorý má podľa článku IV ods. 1 právomoc prijímať rozhodnutia o všetkých otázkach, na ktoré sa vzťahujú všetky mnohostranné obchodné dohody vrátane rozhodnutí s právnymi účinkami.
            
            
               Podľa článku IV ods. 2 Dohody o založení WTO v období medzi zasadnutiami Konferencie ministrov jej funkcie vykonáva Generálna rada.
            
            
               Vyššie uvedené pripravované akty sú akty s právnymi účinkami, keďže môžu ovplyvniť práva a povinnosti Únie. 
            
            
               Pripravovaný akt nedopĺňa ani nemení inštitucionálny rámec predmetnej dohody.
            
            
               Procesnoprávnym základom navrhovaného rozhodnutia je preto článok 218 ods. 9 ZFEÚ.
            
            
               4.2.Hmotnoprávny základ
            
            
               4.2.1.Zásady
            
            
               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.
            
            
               4.2.2.Uplatnenie na tento prípad
            
            
               Hlavný cieľ a obsah pripravovaného aktu sa týkajú spoločnej obchodnej politiky.
            
            
               Hmotnoprávnym základom navrhovaného rozhodnutia je preto článok 207 ZFEÚ.
            
            
               4.3.Záver
            
            
               Právnym základom navrhovaného rozhodnutia by mal byť článok 207 ods. 4 prvý pododsek v spojení s článkom 218 ods. 9 ZFEÚ.
            
            
               5.Uverejnenie pripravovaného aktu
            
         
         
            
               Keďže aktom Generálnej rady WTO sa doplní Dohoda o založení WTO tým, že sa zo zákazov alebo obmedzení vývozu vylúčia potraviny nakupované Svetovým potravinovým programom na nekomerčné humanitárne účely, je vhodné uverejniť akt po prijatí v Úradnom vestníku Európskej únie.
            
            
               2020/0325 (NLE)
            
            
               Návrh
            
            
               ROZHODNUTIE RADY
            
            
               o pozícii, ktorá sa má zaujať v mene Európskej únie v Generálnej rade Svetovej obchodnej organizácie, pokiaľ ide o prijatie rozhodnutia, ktorým sa určité nákupy potravín oslobodzujú od uplatňovania zákazov alebo obmedzení vývozu
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9,
            
            
               so zreteľom na návrh Európskej komisie,
            
            
               keďže:
            
            
               (1)Dohoda o založení Svetovej obchodnej organizácie (ďalej len „Dohoda o založení WTO“) bola Úniou uzavretá 22. decembra 1994 rozhodnutím Rady 94/800/ES
                  1
                a nadobudla platnosť 1. januára 1995.
            
            
               (2)Podľa článku IV ods. 1 Dohody o založení WTO má Konferencia ministrov Svetovej obchodnej organizácie (ďalej len „WTO“) právo prijímať rozhodnutia o všetkých otázkach týkajúcich sa všetkých mnohostranných obchodných dohôd. 
            
            
               (3)Podľa článku IV ods. 2 Dohody o založení WTO v období medzi zasadnutiami Konferencie ministrov vykonáva jej funkcie Generálna rada WTO.
            
            
               (4)Podľa článku IX ods. 1 Dohody o založení WTO orgány WTO v praxi prijímajú rozhodnutia konsenzom.
            
            
               (5)Generálna rada WTO môže byť na svojom zasadnutí v decembri 2020 alebo na nasledujúcom zasadnutí v roku 2021 požiadaná, aby zvážila návrh na oslobodenie potravín nakupovaných Svetovým potravinovým programom Organizácie Spojených národov na nekomerčné humanitárne účely od zákazov a obmedzení vývozu.
            
            
               (6)Je vhodné stanoviť pozíciu, ktorá sa má v mene Únie zaujať v Generálnej rade WTO, keďže rozhodnutie, ktoré sa má prijať, bude pre Úniu záväzné. 
            
            
               (7)V článku XI ods. 2 písm. a) dohody GATT 1994 sa členom WTO umožňuje uplatňovať zákazy alebo obmedzenia vývozu za osobitných okolností. V článku 12 Dohody WTO o poľnohospodárstve sa stanovujú dodatočné podmienky, ktoré musia členovia WTO v takýchto prípadoch dodržiavať. Počas pandémie COVID-19 sa členovia WTO rozhodli uplatňovať takéto opatrenia, čo môže mať vplyv aj na potraviny nakupované na nekomerčné humanitárne účely.
            
            
               (8)Humanitárne nákupy v rámci Svetového potravinového programu by mali byť od zákazov a obmedzení vývozu oslobodené vzhľadom na to, že humanitárna podpora poskytovaná Svetovým potravinovým programom je mimoriadne dôležitá a počas pandémie COVID-19 je naliehavejšia ako doposiaľ.
            
            
               (9)V Generálnej rade WTO zastupuje Úniu v súlade s článkom 17 ods. 1 Zmluvy o Európskej únii Komisia,
            
            
               PRIJALA TOTO ROZHODNUTIE:
            
            
               Článok 1
            
         
         
            
               Pozícia, ktorá sa má zaujať v mene Únie v Generálnej rade Svetovej obchodnej organizácie (ďalej len „Generálna rada WTO“) na jej zasadnutí v decembri 2020 alebo na nasledujúcom zasadnutí v roku 2021, je takáto:
            
            
               Ak členovia WTO dosiahnu konsenzus o oslobodení potravín nakupovaných Svetovým potravinovým programom na nekomerčné humanitárne účely od uplatňovania zákazov alebo obmedzení vývozu, Únia sa k tomuto konsenzu pripojí. Zástupcovia Únie v Generálnej rade WTO môžu odsúhlasiť menšie zmeny v uvedenom návrhu pozície bez ďalšieho rozhodnutia Rady.
            
            
               Článok 2
            
            
               Toto rozhodnutie je určené Komisii.
            
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. ES L 336, 23.12.1994, s. 1.